ઓફિસના આતિથ્ય બાદ પબ્લિશર મહાશયે અત્યંત સંકોચ સાથે બંને લેખિકા બહેનોને લંડનના કોઈ હાઈ પ્રોફાઈલ બુટિકમાં લઈ જઈને સાંજની પ્રેસ કોન્ફરન્સમાં પહેરવા માટે ફેશનેબલ ડ્રેસની ખરીદીનો પ્રસ્તાવ મૂક્યો. પરંતુ કરર બેલ, ઉર્ફે શેર્લોટ બ્રોન્ટીનો પ્રતિભાવ દૃઢ અને સ્પષ્ટ હતો, ‘ના જી, આવી કોઈ ખરીદીની જરૂર નથી. અમે જે છીએ અને જેવા છીએ એવા ઠીક જ છીએ. અમારા વસ્ત્રો કે અમારા દેખાવને અમારા લેખન કે તેની ગુણવત્તા સાથે કોઈ સંબંધ નથી. તમારે જો મને આ પહેરેલ કપડે પ્રેસ કોન્ફરન્સ કરવા દેવી હોય તો ઠીક, નહીં તો હું પાછી જવા તૈયાર છું.’ પબ્લિશર મહાશય આશ્ચર્ય પામી ગયા ! હાર માની ગયા અને ત્યારબાદ જેન આયરની સીધીસાદી લેખિકાએ પહેરેલ કપડે જ પ્રેસ કોન્ફરન્સ સંબોધી. બીજા દિવસના દૈનિક અખબારોમાં કરર બેલના નામે ‘જેન આયર’ નવલકથા લખનાર શેર્લોટ બ્રોન્ટી છવાઈ ગઈ. શેર્લોટના આવા આત્મસમ્માને પબ્લિશર મહાશયને મોહી લીધા. પુરુષના પક્ષે પ્રેમમાં પડવા માટે અનિવાર્ય ગણાતું શારીરિક સૌંદર્ય ક્યાંય વિસરાઈ ગયું ! અને ‘જેન આયર’ના ધનવાન નાયક રોચેસ્ટરની જેમ તેઓ એક બદસુરત પરંતુ મેધાવી સ્ત્રીના આશિક બની ગયા ! આ પ્રસ્તાવ શેર્લોટે સ્વીકાર્યો નહીં તે અલગ વાત છે.